b'\n_START_ARTICLE_\nVytautas Jurk\xc5\xabnas (1910)\n_START_PARAGRAPH_\nVytautas Jurk\xc5\xabnas (1910 m. bir\xc5\xbeelio 1 d. Vindeikiuose, Musnink\xc5\xb3 vals\xc4\x8dius, Ukmerg\xc4\x97s apskr. \xe2\x80\x93 1993 m. spalio 5 d. Vilniuje) \xe2\x80\x93 Lietuvos dailininkas grafikas.\n_START_SECTION_\nBiografija\n_START_PARAGRAPH_\nDailininko Vytauto Jurk\xc5\xabno t\xc4\x97vas. 1929\xe2\x80\x931935 m. mok\xc4\x97si Kauno meno mokykloje, mokytojai Mstislavas Dobu\xc5\xbeinskis, Adomas Galdikas, Kajetonas Skl\xc4\x97rius ir kt._NEWLINE_1937\xe2\x80\x931940 m. mokytojavo Palangoje ir Auk\xc5\xa1tadvaryje, 1940\xe2\x80\x931941 m. Kauno meno mokyklos d\xc4\x97stytojas. 1942\xe2\x80\x931943 m. dalyvavo Antrajame pasauliniame kare. 1945\xe2\x80\x931975 m. Vilniaus dail\xc4\x97s instituto (nuo 1951 m. Lietuvos dail\xc4\x97s institutas) d\xc4\x97stytojas, 1945\xe2\x80\x931952 m. direktorius, 1968\xe2\x80\x931975 m. Grafikos katedros ved\xc4\x97jas, nuo 1960 m. profesorius.\n_START_SECTION_\nK\xc5\xabryba\n_START_PARAGRAPH_\nJau ankstyvuosiuose rai\xc5\xbeiniuose (\xe2\x80\x9eMotina su vaiku\xe2\x80\x9c 1935 m., ciklas \xe2\x80\x9e\xc5\xbdvejai\xe2\x80\x9c 1937\xe2\x80\x931939 m.) susiformavo savitas brai\xc5\xbeas: stambaus plano, kartais diagonali kompozicija, apibendrintas realistinis pie\xc5\xa1inys, linij\xc5\xb3 ir form\xc5\xb3 ekspresyvumas, dinami\xc5\xa1kas \xc5\xa1trichas. Karo metais suk\xc5\xabr\xc4\x97 dramati\xc5\xa1k\xc5\xb3, ekspresyvi\xc5\xb3 kompozicij\xc5\xb3 (\xe2\x80\x9ePrie duob\xc4\x97s\xe2\x80\x9c 1943 m., ciklas \xe2\x80\x9eHitlerini\xc5\xb3 okupant\xc5\xb3 \xc5\xbev\xc4\x97ri\xc5\xa1kumai\xe2\x80\x9c 1945\xe2\x80\x931946 m.). Po karo k\xc5\xabr\xc4\x97 monumentalius, dekoratyvius estampus tam laikotarpiui b\xc5\xabdinga socialin\xc4\x97 tematika (\xe2\x80\x9ePauk\xc5\xa1tinink\xc4\x97\xe2\x80\x9c, \xe2\x80\x9eEtnografija\xe2\x80\x9c, abu 1966 m., \xe2\x80\x9eElektrifikacija\xe2\x80\x9c 1967 m., ciklas \xe2\x80\x9eTaika\xe2\x80\x9c 1966 m.)._NEWLINE_Labiausiai i\xc5\xa1gars\xc4\x97jo kaip knyg\xc5\xb3 iliustratorius. Iliustracijas k\xc5\xabr\xc4\x97 linorai\xc5\xbeinio, med\xc5\xbeio rai\xc5\xbeinio technika, joms b\xc5\xabdingas prasminis ry\xc5\xa1ys su tekstu, ekspresyvus, grubokas \xc5\xa1trichas, ry\xc5\xa1ki veik\xc4\x97j\xc5\xb3 charakteristika, vaizdo dekoratyvumo ir buitinio konkretumo darna. Nuo 1935 m. dalyvavo parodose, individualios parodos 1960\xe2\x80\x931963 m. surengtos Vilniuje, Maskvoje, Taline, po mirties 1994 m. Vilniuje.'